Ilocano News: Palasio impakaammo na dagiti benepisio a gapuanan ti napigsa a piso\nSan Fernando City, La Union (20 November) -- Ti napigsa a piso adu dagiti naitulong na a pagsayaatan ti ikonomia ti pagilian a Pilipinas.\nImbinsa-binsa ni Press Secretary Ignacio Bunye itay nabiit dagiti pagsayaatan /benepisio nga maited ti napisa a piso kontra doliar kas kadagitoy: Impababa na ti inflation rate ti pagilian ken panagbayadan ti utang ti gobierno iti sabali a nasion; proteksion dagiti umili ken ikonomia't pagilian kontra panagngato ti presio ti lana; nakasalbar / nakaurnong ti gobierno ti agarup P24 a bilyon manipud idi Setyembre iti utang ti Pilipinas.\nKet manipud iti daytoy nga nasalbar a kuarta, dakkel ti nagngatuan ti naiplantar a budget ti 2008 ket dumakkel met ti pondo para iti edukasion, salun-at ken imprastraktura.\nNo man pay adu dagiti naitulong ti napigsa a piso, apektado met dagiti pampamilia ti OFWs nga agaw-awat doliar gapu ta nababa ti sukat na ditoy pagilian ket bassit nokuan ti kuarta nga awatenda. Iti met eksportasion ti produkto ti pagilian, ipababa na met ti kompetision dagiti produkto nga maiyeksport gapu ta agbalin met a nanginan no doliar ti pagsasaritaan.\nInyesplikar ni Sec. Bunye nga ti Bangko Sentral ng Pilipinas (BSP) ket addan dagiti wagas nga inaramid da tapno dagiti agaw-awat ti doliar a pampamilia ti OFWs ket saan da unayen a maleddaangan. Ti BSP aramiden na't kabaelanna tapno mabalanse ti napigsa a piso kontra doliar tapno saan unay a nababa ti pakaisukatan na ditoy pagilian.\nKinuna pay ni Sec. Bunye nga ti gobierno bigbigen na amin dagiti sakripisio dagiti OFWs nga dakkel unay ti naitulong da iti nagsayaatan ti ikonomia ti pagilian babaen kadagiti remittances da kasta met ti eksportasion ti produkto ti Pilipinas. (PIA La Union) [top]